Speranța Cliseru a fost eliberată din funcția de prefect al Capitalei prin hotărâre de guvern. Hotărârea a fost inițiată de Ministerul de Interne, iar Guvernul nu a numit deocamdată un înlocuitor, atribuțiile Speranței Cliseru urmând a fi preluate de subprefect.

Prefectul este reprezentantul Guvernului în teritoriu, iar în prezent subprefect al Capitalei este Corneliu Cîrstea.

Speranța Cliseru a fost numită, la începtul lunii iulie, ca prefect al Capitalei, după ce între 2016-2018 a fost consilierul primarului general Gabriela Firea, pentru care a lucrat și în calitate de consilier parlamentar. Între 2013-2014, Clișeru a fost și prefect al județului Ilfov.

Cliseru a lucrat și în Primăria Voluntari, unde primar este soțul Gabrielei Firea, Florentin Pandele, ca administrator public, respectiv director executiv.

Potrivit reprezentantului Jandarmeriei, la ora 23.00 prefectul Capitalei a emis ordinul ca Jandarmeria să intervină în forță la mitingul diasporei din 10 august.

Cliseru nu a confirmat însă varianta Jandarmeriei Române.